b'\n_START_ARTICLE_\nJ\xc3\xa4mij\xc3\xa4rvi\n_START_SECTION_\nMaantiede\n_START_PARAGRAPH_\nJ\xc3\xa4mij\xc3\xa4rven maanpinta sijaitsee Suomen mittakaavassa keskim\xc3\xa4\xc3\xa4rin varsin korkealla merenpinnasta. Maisemakuvaa hallitsee H\xc3\xa4meenkangas, jota pitkin kulkee ikivanha, maisemiltaan er\xc3\xa4maisena s\xc3\xa4ilynyt Kyr\xc3\xb6nkankaantie. Kunnan alueella sijaitseva Soininharju on 185,4\xc2\xa0metri\xc3\xa4 merenpinnan yl\xc3\xa4puolella. Harjulla on my\xc3\xb6s muutama syv\xc3\xa4 suppa eli \xe2\x80\x9dvati\xe2\x80\x9d ja pohjoisrinteell\xc3\xa4 suuri Kylm\xc3\xa4nmyllynl\xc3\xa4hde. Kunnan alueella sijaitsevan J\xc3\xa4mij\xc3\xa4rven pinta on puolestaan 100,6\xc2\xa0metri\xc3\xa4 merenpinnan yl\xc3\xa4puolella. Sokkeloisen j\xc3\xa4rven pinta-ala on vajaat 8,8\xc2\xa0neli\xc3\xb6kilometri\xc3\xa4, mutta siin\xc3\xa4 on rantaviivaa per\xc3\xa4ti 91\xc2\xa0kilometri\xc3\xa4. Kauniista maisemistaan tunnettuun J\xc3\xa4mij\xc3\xa4rveen laskevat Nauris- sek\xc3\xa4 Palojoki ja j\xc3\xa4rvelt\xc3\xa4 pois virtaa Kyr\xc3\xb6sj\xc3\xa4rveen laskeva Jyllinjoki.\n_START_SECTION_\nHistoria\n_START_PARAGRAPH_\nVuoden 1540 maakirjoissa mainitaan J\xc3\xa4mij\xc3\xa4rvell\xc3\xa4 olleen 15\xc2\xa0taloa: Pitk\xc3\xa4niemi vanhimpana, toiseksi vanhimpana Soini. Seurakunnallisesti J\xc3\xa4mij\xc3\xa4rvi kuului alkujaan H\xc3\xa4meenkyr\xc3\xb6\xc3\xb6n, mutta joutui Ikaalisten yhteyteen sen erottua H\xc3\xa4meenkyr\xc3\xb6st\xc3\xa4 vuonna 1641. Saarnahuonekunnaksi J\xc3\xa4mij\xc3\xa4rvi tuli 1852 ja omaksi ep\xc3\xa4viralliseksi kunnakseen vuonna 1899, mutta ero Ikaalisista toteutui vasta vuonna 1908. J\xc3\xa4mij\xc3\xa4rven itsen\xc3\xa4isyyden takana oli Pitk\xc3\xa4niemen kyl\xc3\xa4st\xc3\xa4 Niemen talosta Taavetti Niemi ja muutamia muita senaikaisia talollisia. Arkkitehti G. Th. Chiewitzin suunnittelema puukirkko valmistui vuonna 1860. J\xc3\xa4mij\xc3\xa4rvelle asutettiin viime sotien j\xc3\xa4lkeen Pyh\xc3\xa4j\xc3\xa4rven (Vpl) siirtov\xc3\xa4ke\xc3\xa4. He tulivat rautateitse J\xc3\xa4mij\xc3\xa4rvelle 1946. Siirtov\xc3\xa4elle tehtiin 27\xc2\xa0taloa J\xc3\xa4mij\xc3\xa4rvelle, enimm\xc3\xa4kseen Tykk\xc3\xb6\xc3\xb6n seudulle.\n_START_SECTION_\nKunnallishallinto\n_START_PARAGRAPH_\nVuodesta 1995 kunnanjohtajana ollut Esa Ala-Karvia kuoli \xc3\xa4killisesti 14. hein\xc3\xa4kuuta 2015. 5. lokakuuta kunnanjohtajaksi valittiin Kirsi Virtanen. Virtasen siirrytty\xc3\xa4 Sodankyl\xc3\xa4n kaupunginjohtajaksi h\xc3\xa4nen tilalleen valittiin 5.8.2019 Markus Ojakoski._NEWLINE_Kunnanvaltuustossa on 17 paikkaa, joista yksitoista on keskustan ja nelj\xc3\xa4 SDP:n hallussa kaudella 2017\xe2\x80\x932021._NEWLINE_Vuosien 2015 ja  2016 konsernitilinp\xc3\xa4\xc3\xa4t\xc3\xb6sten perusteella J\xc3\xa4mij\xc3\xa4rvi t\xc3\xa4ytt\xc3\xa4\xc3\xa4 uuden kuntalain mukaiset kriisikuntakriteerit. Vuoden 2016 tilinp\xc3\xa4\xc3\xa4t\xc3\xb6s oli liki 800 000 euroa miinuksella. Kunnanjohtajan mukaan Alij\xc3\xa4\xc3\xa4m\xc3\xa4 johtuu p\xc3\xa4\xc3\xa4asiassa odotettua suuremmista sosiaali- ja terveydenhuoltomenoista ja verotulojen romahtamisesta. Sote-uudistuksesta odotetaan pelastusta.\n_START_SECTION_\nLiikenne\n_START_PARAGRAPH_\nJ\xc3\xa4mij\xc3\xa4rven poikki kulkee Porin ja Haapam\xc3\xa4en v\xc3\xa4linen rautatie, jolla on viel\xc3\xa4 l\xc3\xa4hinn\xc3\xa4 sotaharjoitusaikoihin sijoittuvaa satunnaista liikennett\xc3\xa4 Parkanon ja Niinisalon Tykist\xc3\xb6prikaatin v\xc3\xa4lill\xc3\xa4. Entinen J\xc3\xa4mij\xc3\xa4rven seisake on l\xc3\xa4hell\xc3\xa4 Tykk\xc3\xb6\xc3\xb6n kyl\xc3\xa4\xc3\xa4 noin viiden kilometrin p\xc3\xa4\xc3\xa4ss\xc3\xa4 kirkonkyl\xc3\xa4st\xc3\xa4. Rata avattiin liikenteelle Porin ja Parkanon v\xc3\xa4lill\xc3\xa4 vuonna 1935, mutta J\xc3\xa4mij\xc3\xa4rven laiturivaihde avattiin vasta vuonna 1937. Henkil\xc3\xb6liikenne Porin ja Haapam\xc3\xa4en v\xc3\xa4lill\xc3\xa4 lopetettiin vuonna 1981 ja J\xc3\xa4mij\xc3\xa4rven asemarakennus purettiin my\xc3\xb6hemmin._NEWLINE_Kunnan pohjoisosan halki kulkee valtatie 23, mutta kunnalle t\xc3\xa4rke\xc3\xa4mpi on kirkonkyl\xc3\xa4n kautta menev\xc3\xa4 Kankaanp\xc3\xa4\xc3\xa4n ja Ikaalisten v\xc3\xa4linen seututie 261. J\xc3\xa4mij\xc3\xa4rven kirkonkyl\xc3\xa4st\xc3\xa4 on matkaa Kankaanp\xc3\xa4\xc3\xa4h\xc3\xa4n 20 kilometri\xc3\xa4, Poriin 75\xc2\xa0kilometri\xc3\xa4, Parkanoon 32\xc2\xa0kilometri\xc3\xa4, Ikaalisiin 22\xc2\xa0kilometri\xc3\xa4 ja Tampereelle 70\xc2\xa0kilometri\xc3\xa4. J\xc3\xa4mij\xc3\xa4rven etel\xc3\xa4osassa kulkee historiallinen H\xc3\xa4meen ja Pohjanmaan v\xc3\xa4linen Kyr\xc3\xb6nkankaantie H\xc3\xa4meenkangasta pitkin._NEWLINE_J\xc3\xa4mij\xc3\xa4rven lentokentt\xc3\xa4 oli 1930-luvulta 1960-luvun alkuun Suomen merkitt\xc3\xa4vin purjelennon keskus ja se on edelleen nelj\xc3\xa4n Suomen suosituimman purjelentokeskuksen joukossa. Vuosittain siell\xc3\xa4 j\xc3\xa4rjestet\xc3\xa4\xc3\xa4n my\xc3\xb6s niin kutsuttujen experimental-lentokoneiden Fly-in. J\xc3\xa4mij\xc3\xa4rvell\xc3\xa4 tapahtui 20. huhtikuuta 2014 vakava lento-onnettomuus, jossa kuoli kahdeksan henkil\xc3\xb6\xc3\xa4.\n_START_SECTION_\nUrheilu\n_START_PARAGRAPH_\nJ\xc3\xa4mij\xc3\xa4rvell\xc3\xa4 oli vuonna 2004 J\xc3\xa4mi-Jukola-suunnistustapahtuma.\n_START_SECTION_\nTaajamat\n_START_PARAGRAPH_\nVuoden 2017 lopussa J\xc3\xa4mij\xc3\xa4rvell\xc3\xa4 oli 1 867 asukasta, joista 646 asui taajamissa, 1 193 haja-asutusalueilla ja 28 asukkaan asuinpaikan koordinaatit eiv\xc3\xa4t olleet tiedossa. Taajama-aste lasketaan niist\xc3\xa4 asukkaista, joiden asuinpaikan koordinaatit ovat tiedossa; J\xc3\xa4mij\xc3\xa4rven taajama-aste on 35,1\xc2\xa0%. J\xc3\xa4mij\xc3\xa4rven taajamav\xc3\xa4est\xc3\xb6 kuuluu vain yhteen taajamaan eli kunnan keskustaajamaan J\xc3\xa4mij\xc3\xa4rven kirkonkyl\xc3\xa4\xc3\xa4n, jossa oli vuoden 2017 lopussa 646 asukasta.\n_START_SECTION_\nKyl\xc3\xa4t\n_START_PARAGRAPH_\nJ\xc3\xa4mij\xc3\xa4rven kyli\xc3\xa4 ovat Palokoski, Suurimaa, Tykk\xc3\xb6\xc3\xb6, Korvenkyl\xc3\xa4, Vihu, Ruupanper\xc3\xa4, Kontti, Pitk\xc3\xa4niemi, Kierikankyl\xc3\xa4, Kauppila, Polja, Kuusijoenkyl\xc3\xa4 ja J\xc3\xa4mi.\n_START_SECTION_\nRuokakulttuuri\n_START_PARAGRAPH_\nJ\xc3\xa4mij\xc3\xa4rven pit\xc3\xa4j\xc3\xa4ruoiksi nimettiin 1980-luvulla saunapalvi ja rasvaperunat.'